TARYBOS REGLAMENTAS (EB) Nr. 177/2005
2005 m. sausio 24 d.
dėl Bendrijos finansinės paramos Tarptautiniam Airijos fondui (2005-2006)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarptautinis Airijos fondas (toliau - Fondas) buvo įsteigtas 1986 m. rugsėjo 18 d. Airijos Vyriausybės ir Jungtinės Didžiosios Britanijos ir Šiaurės Airijos Karalystės Vyriausybės susitarimu dėl Tarptautinio Airijos fondo (toliau - Susitarimas), siekiant skatinti ekonominę ir socialinę pažangą bei remti nacionalistų ir unionistų bendravimą, dialogą ir susitaikymą visoje Airijoje, įgyvendinant vieną iš 1985 m. lapkričio 15 d. Anglijos ir Airijos susitarime nurodytų uždavinių.
(2)
Bendrija fondui finansinę paramą skyrė nuo 1989 m. 2003 ir 2004 metais iš Bendrijos biudžeto buvo skirta po 15 milijonų eurų vadovaujantis 2002 m. gruodžio 10 d. Tarybos reglamentu (EB) Nr. 2236/2002 dėl Bendrijos finansinės paramos Tarptautiniam Airijos fondui (2). Minėto reglamento galiojimas baigėsi 2004 m. gruodžio 31 dieną.
(3)
Vadovaujantis Reglamento (EB) Nr. 2236/2002 6 straipsniu atlikti įvertinimai patvirtino poreikį toliau remti Fondo veiklą, sustiprinant tikslų sąveiką ir derinimą su Bendrijos struktūrinių fondų intervencija, ypač su Specialiąja Šiaurės Airijos ir Airijos pasienio grafysčių taikos ir susitaikymo programa (toliau - PEACE programa), įsteigta remiantis 1999 m. birželio 21 d. Tarybos reglamentu (EB) Nr. 1260/1999 nustatančiu bendrąsias nuostatas dėl struktūrinių fondų (3).
(4)
Šiaurės Airijos taikos procesas reikalauja toliau teikti Bendrijos paramą fondui ir po 2004 m. gruodžio 31 d.
(5)
2004 m. birželio 17 ir 18 d. posėdyje Briuselyje vykusio Europos Vadovų Tarybos susitikimo metu Komisijos buvo paprašyta išnagrinėti PEACE programos ir Tarptautinio Airijos fondo intervencines priemones su kitų struktūrinių fondų remiamų programų, kurios baigsis 2006 m., priemonėmis, įskaitant jų finansines pasekmes.
(6)
Bendrijos parama Fondui turėtų būti skiriama kaip finansinė parama 2005 ir 2006 metams, ir tokiu būdu baigtųsi tuo pat metu, kaip ir pratęsta PEACE programa.
(7)
Skirstant Bendrijos paramą, Fondas turėtų teikti pirmenybę tarpvalstybiniams projektams arba projektams, kuriuose dalyvauja kelios Bendrijos šalys ir taip papildyti PEACE programos finansuojamą veiklą.
(8)
Remiantis Susitarimu, visi finansiniai Fondo rėmėjai dalyvauja Tarptautinio Airijos fondo valdybos posėdžiuose stebėtojų teisėmis.
(9)
Komisija turėtų skatinti Fondo valdybos ir atstovų bei valdymo organų, įsteigtų pagal atitinkamas Bendrijos struktūrinių fondų intervencines priemones, ypač pagal PEACE programą, koordinavimą visuose lygiuose.
(10)
Fondo pagalba turėtų būti laikoma veiksminga tik tuomet, jei ji skatina tvarią ekonomikos ir socialinę pažangą ir nėra naudojama kaip kitų valstybės arba privačių išlaidų pakaitalas.
(11)
Fondo veiklos rezultatus ir ir būtinybę toliau teikti Bendrijos paramą reikėtų įvertinti iki 2006 m. balandžio 1 d.
(12)
Finansinė orientacinė suma, kaip apibrėžta 1999 m. gegužės 6 d. Tarpinstitucinio susitarimo dėl biudžeto vykdymo tvarkos ir biudžetinės procedūros tobulinimo (4) 34 punkte, įtraukiama į šį reglamentą visai programos trukmei, tačiau tai nekeičia biudžeto valdymo institucijos įgaliojimų, nustatytų Sutartyje.
(13)
2005 ir 2006 metais Bendrijos paramos Fondui suma turėtų sudaryti po 15 milijonų eurų kasmet dabartine verte.
(14)
Ši parama prisidės stiprinant valstybių narių ir jų tautų solidarumą.
(15)
Šiam reglamentui priimti Sutartyje nenumatomi kiti įgaliojimai, be numatytųjų 308 straipsnyje,
PRIĖMĖ ŠĮ REGLAMENTĄ:
1 straipsnis
Bendrijos paramos Tarptautiniam Airijos fondui (toliau - Fondas) įgyvendinimui skirta finansinė orientacinė suma 2005-2006 m. laikotarpiui yra 30 mln. eurų.
Metinius asignavimus tvirtina biudžeto valdymo institucija, neviršydama finansinių perspektyvų ribų.
2 straipsnis
Fondas naudoja paramą vadovaudamasis 1986 m rugsėjo 18 d. Airijos Vyriausybės ir Jungtinės Didžiosios Britanijos ir Šiaurės Airijos Karalystės Vyriausybės susitarimu dėl Tarptautinio Airijos fondo (toliau - Susitarimas).
Skirdamas šią paramą Fondas teikia pirmenybę tarpvalstybiniams projektams arba Bendrijos projektams ir taip papildo Bendrijos struktūrinių fondų finansuojamą veiklą, ypač veiklą Specialiosios Šiaurės Airijos ir Airijos pasienio grafysčių taikos ir susitaikymo programos (toliau - PEACE programa), sukurtos remiantis Reglamento (EB) Nr. 1260/1999 7 straipsnio 4 dalies pirmąja pastraipa.
Parama naudojama taip, kad skatintų subalansuotą ekonomikos ir socialinę pažangą atitinkamose srityse. Ji nenaudojama kaip kitų valstybės ar privačių išlaidų pakaitalas.
3 straipsnis
Fondo valdybos (toliau - Valdyba) posėdžiuose Komisija atstovauja Bendrijai stebėtojo teisėmis.
Fondui stebėtojo teisėmis atstovaujama atitinkamai PEACE programos Priežiūros komiteto posėdžiuose ir kitų struktūrinių fondų intervencinėse priemonėse.
4 straipsnis
Bendradarbiaudama su Fondo valdyba, Komisija nustato tinkamą viešinimo ir informavimo tvarką, kad būtų viešai skelbiama apie Bendrijos paramą fondo finansuojamiems projektams.
5 straipsnis
Iki 2006 m. kovo 31 d. Komisija pateikia biudžeto valdymo institucijai ataskaitą, kurioje įvertinami fondo veiklos rezultatai ir poreikis tęsti paramą po 2006 metų, atsižvelgiant į Šiaurės Airijos taikos proceso eigą. Ataskaitą inter alia sudaro:
a)
fondo veiklos apžvalga;
b)
remtų projektų sąrašas;
c)
fondo veiklos pobūdžio ir poveikio įvertinimas, ypač atsižvelgiant į jo tikslus ir 2 bei 7 straipsniuose nustatytus kriterijus;
d)
fondo veiksmų bendradarbiaujant ir derinant veiklą su Bendrijos struktūrinių fondų intervencijomis, ypač atsižvelgiant į 3 ir 4 straipsniuose numatytus įsipareigojimus, įvertinimas;
e)
priedas, kuriame pateikiami Komisijos patikros ir kontrolės, atliktos vadovaujantis 6 straipsnyje nurodytu įsipareigojimu, rezultatai.
6 straipsnis
1. Komisija administruoja paramą.
Atsižvelgiant į 2 dalį metinė parama mokama tokiomis dalimis:
a)
pirmasis 40 % išankstinis mokėjimas atliekamas Komisijai gavus Fondo valdybos primininko pasirašytą įsipareigojimą, kad Fondas laikysis šiame reglamente nustatytų paramos suteikimo sąlygų;
b)
antrasis 40 % išankstinis mokėjimas atliekamas po šešių mėnesių;
c)
galutinis 20 % mokėjimas atliekamas Komisijai gavus ir patvirtinus atitinkamų metų metinę fondo veiklos ataskaitą ir sąskaitų auditą.
2. Prieš atlikdama dalinį mokėjimą, Komisija atlieka Fondo finansinių poreikių įvertinimą, remdamasi kiekvienam mokėjimui parengtu Fondo pinigų balansu. Jei po šio įvertinimo Fondo finansiniai poreikiai nepateisina vienos iš šių dalių išmokėjimo, atitinkamas mokėjimas sustabdomas. Komisija, remdamasi nauja Fondo pateikta informacija, persvarsto tą sprendimą ir tęsia mokėjimus, kai tik nusprendžia, kad jie yra pateisinti.
7 straipsnis
Veiklai, kuriai gaunama ar turi būti gaunama finansinė parama iš struktūrinių fondų, Fondo parama gali būti skirta tik tuomet, jei 40 % fondo paramos pridėjus prie Bendrijos struktūrinių fondų paramos, bendra suma, neviršija 75 % visų tai veiklai leistinų išlaidų.
8 straipsnis
Šis reglamentas įsigalioja 2005 m. sausio 1 d.
Jis galioja iki 2006 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 24 d.